b"\n_START_ARTICLE_\nXavier Trias i Vidal de Llobatera\n_START_SECTION_\nTraject\xc3\xb2ria personal\n_START_PARAGRAPH_\nXavier Trias va n\xc3\xa9ixer el 5 d'agost de 1946 a Barcelona, a la rambla de Catalunya amb Consell de Cent. \xc3\x89s el segon d'una fam\xc3\xadlia de dotze germans. El seu pare, Joan Trias Bertran, tenia un laboratori farmac\xc3\xa8utic a It\xc3\xa0lia, motiu pel qual hi viatjava molt i va fer que tota la fam\xc3\xadlia s'interess\xc3\xa9s per la m\xc3\xbasica i la cultura italianes. Durant la Guerra Civil espanyola, quan els revolucionaris van matar el seu germ\xc3\xa0, Joan Trias marx\xc3\xa0 a Andorra i s'un\xc3\xad al b\xc3\xa0ndol franquista, en el qual va fer la guerra._NEWLINE_La seva mare, Maria Vidal de Llobatera i Bassols, era filla del pol\xc3\xadtic nacionalista Pelai Vidal de Llobatera i Lliurella, qui havia estat membre de la Lliga Regionalista i despr\xc3\xa9s un dels fundadors d'Acci\xc3\xb3 Catalana. Pelai Vidal de Llobatera era renebot del pol\xc3\xadtic carl\xc3\xad Joan Vidal de Llobatera i Iglesias._NEWLINE_La germana petita de Xavier Trias es va quedar paralitzada de cintura avall quan tenia dotze anys. El mateix Trias reconeix que aquest fet el va marcar molt i li va fer desenvolupar una especial sensibilitat per les persones amb discapacitats f\xc3\xadsiques._NEWLINE_Xavier Trias est\xc3\xa0 casat amb l'estomat\xc3\xb2loga Puri Arraut, t\xc3\xa9 quatre fills i sis n\xc3\xa9ts.\n_START_SECTION_\nFormaci\xc3\xb3 acad\xc3\xa8mica\n_START_PARAGRAPH_\nVa estudiar als jesu\xc3\xaftes de Sarri\xc3\xa0 i es va llicenciar en Medicina i Cirurgia per la Universitat de Barcelona l'any (1970), especialitzant-se en pediatria. Durant els anys 1971 al 1973 va completar la seva formaci\xc3\xb3 de postgraduat a G\xc3\xa8nova (It\xc3\xa0lia) i Berna (Su\xc3\xafssa), on va a treballar durant un any i mig en la investigaci\xc3\xb3 de les malalties metab\xc3\xb2liques i el seu diagn\xc3\xb2stic i tractament.\n_START_SECTION_\nTraject\xc3\xb2ria professional\n_START_PARAGRAPH_\nDel 1974 al 1981 va exercir de metge pediatre a l'Hospital Infantil de la Vall d'Hebron. Entre 1979 i 1981 va ser vocal nacional d'hospitals al Consejo General de M\xc3\xa9dicos de Espa\xc3\xb1a, i tamb\xc3\xa9 vocal d'hospitals a la Junta del Col\xc2\xb7legi Oficial de Metges de Barcelona._NEWLINE_Va entrar a treballar al Departament de Sanitat i Seguretat Social de la Generalitat de Catalunya, que aleshores encap\xc3\xa7alava el conseller Josep Laporte, i a qui Trias considera el seu pare pol\xc3\xadtic, el 1981 com a cap del Servei d'Assist\xc3\xa8ncia Hospital\xc3\xa0ria. El setembre de 1983 va assumir la titularitat de la Direcci\xc3\xb3 General d'Ordenaci\xc3\xb3 i Planificaci\xc3\xb3 Sanit\xc3\xa0ria._NEWLINE_El juliol de 1984 fou nomenat director general de l'Institut Catal\xc3\xa0 de la Salut (ICS), c\xc3\xa0rrec que va ocupar fins al seu nomenament com a Conseller de Sanitat de la Generalitat de Catalunya el juliol de 1988, precisament en substituci\xc3\xb3 de Laporte._NEWLINE_El gener de 1996 \xc3\xa9s nomenat Conseller de la Presid\xc3\xa8ncia, i passa a treballar bra\xc3\xa7 a bra\xc3\xa7 amb el President Jordi Pujol en tant que n\xc3\xbamero dos i portaveu del Govern. D'aquesta \xc3\xa8poca, destaquen de la gesti\xc3\xb3 de Trias la creaci\xc3\xb3 del Consell de l'Audiovisual de Catalunya (CAC) o la millora en el r\xc3\xa8gim laboral dels funcionaris de la Generalitat, avan\xc3\xa7ant en la conciliaci\xc3\xb3 amb la vida familiar, entre altres iniciatives._NEWLINE_L'any 2000 encap\xc3\xa7ala la candidatura de Converg\xc3\xa8ncia i Uni\xc3\xb3 a les eleccions al Congr\xc3\xa9s dels Diputats, essent president del Grup Parlamentari Catal\xc3\xa0 (CiU) al Congr\xc3\xa9s dels Diputats en la VII Legislatura del Parlament espanyol i president de la Comissi\xc3\xb3 de Ci\xc3\xa8ncia i Tecnologia._NEWLINE_El 5 de juny de 2010 va ser proclamat candidat de CiU a l'Ajuntament de Barcelona, i des del 14 de juny de 2003 \xc3\xa9s regidor de CiU a l'Ajuntament de Barcelona i president del Grup Municipal de CiU. _NEWLINE_A les eleccions celebrades el 22 de maig de 2011, la candidatura de CiU, encap\xc3\xa7alada per Xavier Trias, va guanyar les eleccions municipals de Barcelona amb el 28,7% dels vots, i va obtenir 15 regidors dels 41 que conformen l'Ajuntament de Barcelona. El dia 1 de juliol de 2011 Trias va ser proclamat alcalde de la ciutat amb 17 vots a favor: els 15 regidors de CiU i 2 d'Unitat per Barcelona.  El 15 de juliol de 2011 el Tribunal Constitucional donava la ra\xc3\xb3 al recurs del Partit Popular contra l'anul\xc2\xb7laci\xc3\xb3 de 57 vots durant el recompte, amb la qual cosa CiU passava de 15 a 14 regidors, i el PP de 8 a 9._NEWLINE_A les eleccions municipals de 2015 va perdre l'alcaldia de Barcelona enfront d'Ada Colau (Barcelona en Com\xc3\xba). El gener de 2016 va designar Joaquim Forn, anterior primer tinent d'alcalde, com a successor en el lideratge de CDC a Barcelona."